SL Uradni list Evropske unije L 72/59

SKLEP št. 1/2016 ODBORA VELEPOSLANIKOV AKP-EU

z dne 7. marca 2016

o odobritvi odstopanj od finančne uredbe Centra za razvoj podjetništva (CRP) [2016/383]

ODBOR VELEPOSLANIKOV AKP-EU JE –

ob upoštevanju Priloge III k Sporazumu o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi (1) in zlasti člena 2(6) Sporazuma,

ob upoštevanju Sklepa št. 5/2004 Odbora veleposlanikov AKP-ES z dne 17. decembra 2004 o finančni uredbi Centra za razvoj podjetništva (2),

ob upoštevanju naslednjega:

(1) V Prilogi III k Sporazumu o partnerstvu AKP-EU med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi (v nadaljnjem besedilu: Sporazum o partnerstvu AKP-EU) je določeno, da mora Odbor veleposlanikov AKP-EU spremljati splošno strategijo CRP in nadzirati delo izvršilnega odbora.

(2) V Prilogi III k Sporazumu o partnerstvu AKP-EU je določeno, da mora izvršilni odbor CRP določiti finančne in kadrovske predpise ter pravila delovanja.

(3) Statut in poslovnik Centra za razvoj podjetništva, sprejeta s Sklepom št. 8/2005 Odbora veleposlanikov AKP-EU (v nadaljnjem besedilu: statut CRP) (3), in Sklep št. 5/2004 Odbora veleposlanikov AKP-ES (v nadaljnjem besedilu: finančna uredba CRP) (4) dajejo zagotovila v zvezi s poročanjem Odboru veleposlanikov AKP-EU in nadzorom, ki ga slednji izvaja.

(4) Svet ministrov AKP-EU se je na 39. zasedanju 19. in 20. junija v Nairobiju v skupni izjavi dogovoril, da bo začel postopek odrejenega zapiranja CRP in spreminjanja Priloge III k Sporazumu o partnerstvu AKP-EU ter bo zato Odbor veleposlanikov AKP-EU pooblastil, naj nadaljuje obravnavo zadeve in sprejme potrebne sklepe.

(5) V Sklepu št. 4/2014 (5) je Odbor veleposlanikov AKP-EU opozoril, da je treba pri zapiranju CRP spoštovati pristojnosti nadzornega organa CRP iz Priloge III k Sporazumu o partnerstvu AKP-EU in podrobnosti, ki jih je Svet ministrov AKP-EU določil v skupni izjavi.

(6) V zahtevi izvršilnega odbora CRP Odboru veleposlanikov AKP-EU, poslani z dopisom z dne 19. oktobra 2015, je pojasnjeno, da želi izvršilni odbor CRP v okviru zapiranja CRP odstopati od člena 27(1) in (5) finančne uredbe CRP in prosi za predhodno dovoljenje nadzornega organa.

(7) Spremembe finančne uredbe CRP in kadrovskih predpisov CRP (6) in odstopanja od njih v skladu s potrebami, do katerih lahko pride zaradi izvajanja postopka odrejenega zapiranja CRP, zahtevajo prožen postopek.

(8) Zahteve za imenovanje revizijskega podjetja za obdobje treh let, kot je določeno v členu 27(1) finančne uredbe CRP, in zahteva, da to podjetje vsako leto pripravi obvezno revizijsko poročilo v skladu s členom 27(5) navedene uredbe, bi bilo treba prilagoditi, da se zagotovi bolj učinkovit postopek pri zapiranju organizacije –

SPREJEL NASLEDNJI SKLEP:

Člen 1

1. Odbor veleposlanikov AKP-EU s takojšnjim učinkom da ugodno mnenje v zvezi z odstopanjem od člena 27(1) in (5) finančne uredbe CRP.

2. Z odstopanjem od člena 27(1) finančne uredbe CRP lahko CRP imenuje revizijsko podjetje za obdobje štirih let, ki zajema proračunska leta od 2013 do 2016. To revizijsko podjetje se izbere v skladu s postopkom oddaje javnega naročila iz finančne uredbe CRP.

Z odstopanjem od člena 27(5) finančne uredbe CRP se bo za leta, za katera revizija še ni opravljena, začela večletna revizija, izvršilnemu odboru CRP pa se bo predložilo eno končno poročilo.

Člen 2

Odbor veleposlanikov AKP-EU pooblašča izvršilni odbor CRP, da odstopa od finančne uredbe CRP in kadrovskih predpisov CRP in/ali jih spremeni v skladu s potrebami, ki lahko nastanejo zaradi izvajanja odrejenega zaprtja CRP. Izvršilni odbor CRP takoj obvesti Odbor veleposlanikov AKP-EU o vsaki takšni odločitvi o odstopanju in/ali spremembi uredb CRP.

Člen 3

Ta sklep začne veljati na dan sprejetja.

V Bruslju, 7. marca 2016 Za Odbor veleposlanikov AKP-EU Predsednik P. DE GOOIJER

(1) Sporazum, podpisan v Cotonouju 23. junija 2000 (UL L 317, 15.12.2000, str. 3), kakor je bil spremenjen s sporazumom, podpisanim v Luxembourgu 25. junija 2005 (UL L 209, 11.8.2005, str. 27), in s sporazumom, podpisanim v Ouagadougouju 22. junija 2010 (UL L 287, 4.11.2010, str. 3).

(2) UL L 70, 9.3.2006, str. 52.

(3) UL L 66, 8.3.2006, str. 16.

(4) Sklep št. 5/2004 Odbora veleposlanikov AKP-ES z dne 17. decembra 2004 o finančni uredbi Centra za razvoj podjetništva (UL L 70, 9.3.2006, str. 52).

(5) UL L 330, 15.11.2014, str. 61.

(6) UL L 348, 30.12.2005, str. 54.